Winkel in brand verwoes | Netwerk24
Winkel in brand verwoes
Deur Brümilda Swartbooi 08 Februarie 2019 10:17
Solli Market op die hoek van Brand- en Riebeeckstraat in Rawsonville is Dinsdag in 'n vlammesee verwoes.
'n Winkel in Rawsonville, Solli Market, is Dinsdag deur 'n brand verwoes. Die winkel is op die hoek van Brand- en Riebeeckstraat.
Die dak het deels ineengestort en alle goedere en toerusting is in die brand vernietig.
Volgens 'n ooggetuie het die brand omstreeks 04:40 uitgebreek. Sy sê sy het wakker geword toe sy 'n vreemde geluid hoor. "Iets was nie lekker nie. Dit het geklink soos geweerskote, maar dalk was dit die vensters van die gebou wat gebars het," vertel sy. "Toe my man sê hy ruik rook, het ons uitgegaan om te kyk wat aangaan," voeg sy by.
Kookolie, noedels, seep en ander handelsware het in die puin gelê.Foto: Brümilda Swartbooi
Sy sê toe sy op die toneel aankom, het die vlamme reeds die meeste van die goedere en toerusting verwoes. "Die vlamme was baie hoog. Ek dink nie daar kon iets oorgebly het nie."
Die eienaar was te geskok om kommentaar te lewer. Die brand was 'n tweede slag vir die eienaar en volg slegs 15 dae nadat sy ander winkel, Rawsonville Supermarket, in dieselfde straat deels gebrand het.
Met Standard se besoek aan die toneel was dit duidelik dat alles in die brand tot niet is. Kookolie, noedels, seep en ander handelsware het in die puin gelê.
By navraag het die brandweer gesê niemand is in die brand beseer nie.
Die brandweer het omstreeks 04:52 op die toneel aangekom.
"Die oorsaak van die brand word nog ondersoek," het Johan Botha, die woordvoerder van die Breedevallei-munisipaliteit, gesê.